hotchpotch/miracl-hf-unified huggingface dataset:
Hubertine Auclert
Hubertine Auclert (10. huhtikuuta 1848 Saint-Priest-en-Murat, Allier, Auvergne, Ranska – 4. elokuuta 1914 Pariisi) oli johtava ranskalainen feministi, joka ajoi naisten äänioikeutta. Hän vietti suuren osa lapsuuttaan ja nuoruuttaan katolisessa luostarikoulussa ja suunnitteli nunnaksi ryhtymistä. Vuonna 1869 hän lähti luostarista lopullisesti ja muutti Pariisiin.
Pariisissa hän meni mukaan feministien toimintaan ja ryhtyi ajamaan naisille oikeutta julkisiin virkoihin. Vuonna 1876 hän perusti Société le droit des femmes -järjestön, joka kannatti naisten äänioikeutta. Vuonna 1883 järjestön nimeksi tuli Société le suffrage des femmes.
Auclert perusti 1881 La Citoyenne -nimisen kerran kuussa ilmestyneen lehden, jossa vaadittiin painokkaasti naisille oikeuksia. Hän joutui taloudellisista syistä lakkauttamaan lehden myöhemmin, mutta jatkoi muuta toimintaansa. Taistelu äänioikeuden puolesta huipentui Auclertin ajamaan verolakkoon 1880–1881. Avioero laillistettiin vihdoin vuonna 1884, mutta Auclertille se ei riittänyt. Hän esitti silloisissa oloissa radikaalin ajatuksen, että puolisoiden olisi tehtävä keskinäinen sopimus, jolla heidän omaisuutensa pidetään erillään.
Vuonna 1900 perustettiin Conseil national des Françaises kattojärjestöksi naisjärjestöille, jotka kaikki pian kannattivat naisten äänioikeutta. Naimisissa olevat naiset saivat 1908 oikeuden määrätä omasta palkastaan, mutta Auclert jatkoi kohti täyttä tasa-arvoa. Yhdessä Marguerite Durandin kanssa hän uhmasi viranomaisia ja he ilmoittautuivat ehdokkaiksi lakia säätävän kokouksen vaaleihin.
Ranskan naisliikkeen keskeisenä hahmona pidetty Auclert jatkoi toimintaansa aina kuolemaansa asti.
Angela Mortimer
Florence Angela Margaret Mortimer Barrett (s. 21. huhtikuuta 1932 Plymouth, Englanti) on entinen brittiläinen naistennispelaaja. Hän on naimisissa entisen Britannian Davis Cup -joukkueen jäsenen John Barrettin kanssa.
Angela Mortimer Barrett voitti urallaan kolme Grand Slam -kaksinpelimestaruutta. Ne tulivat Ranskan mestaruuskilpailuista 1955, Australian mestaruuskilpailuista 1958 sekä Wimbledonista 1961, jolloin Mortimer oli 29-vuotias ja osittain kuuro. Omien sanojensa mukaan hän ei kyennyt tuolloin kuulemaan juuri muuta kuin yleisön suosionosoitukset.
Mortimer voitti Anne Shilcockin kanssa nelinpelin Wimbledonissa 1955. Se oli Mortimerin uran ainoa Grand Slam -nelinpelimestaruus. Hän eteni naisten nelinpelifinaaliin myös Australian mestaruuskilpailuissa 1958 Lorraine Coghlanin kanssa. Grand Slam -turnauksen sekanelinpelifinaalissa Mortimer pelasi yhden kerran, Australiassa 1958. Hänen parinaan oli tuolloin Peter Newman.
Mortimer Barrett valittiin International Tennis Hall of Famen jäseneksi 1993.
La Citoyenne
La Citoyenne oli ranskalainen feministinen sanomalehti, jota Hubertine Auclert julkaisi Pariisissa 1881–1891. Se alkoi ilmestyä 13. helmikuuta 1881 ja ilmestyi joka toinen kuukausi. Lehti oli ensimmäinen naisten äänioikeutta ajava lehti. Se ajoi hyvin voimakkaasti naisten vapautusta ja lainsäädännön muuttamista niin, että naisen asema olisi tasa-arvoinen. Lehti vaati naisille oikeutta toimia julkisissa viroissa ja esitti, että naista alentavat lait olisivat jääneet hyväksymättä, jos niitä säädettäessä olisi kuultu naisia. Lehteen kirjoittivat monet huomattavat feministit kuten Marie Bashkirtseff.
Taloudellisten vaikeuksien vuoksi Hubertine Auclert joutui 1891 lakkauttamaan lehden. Samana vuonna aktivisti Maria Martin (1839–1910) perusti lehden "Le Journal des femmes", ja vuonna 1897 Marguerite Durand (1864–1936) jatkoi työtä ja perusti uuden sanomalehden "La Fronde".
Biliverdiini
Biliverdiini on aineenvaihduntatuote, jota syntyy hemioksigenaasientsyymin hajottaessa hemiä. Biliverdiini hajotetaan entsymaattisesti edelleen bilirubiiniksi (CHNO). Biliverdiini on väriltään vihreää. Biliverdiini aiheuttaa vihertävän värin parantuvassa mustelmassa.
Biliverdiinin kemiallinen kaava on CHNO, moolimassa 582,646 g/mol ja CAS-numero 114-25-0.
Denny Shute
Herman Densmore "Denny" Shute (25. lokakuuta 1904 – 13. toukokuuta 1974) oli yhdysvaltalainen golfaaja. Hän voitti kerran Britannian avoimen (1933) ja kahdesti PGA Championshipin (1936, 1937).
Shute oli viimeinen PGA Championshipin kahtena peräkkäisenä vuotena voittanut golfaaja ennen Tiger Woodsia, joka ylsi kyseiseen saavutukseen vuosina 1999–2000.
Shute pelasi Ryder Cupissa vuosina 1931, 1933 ja 1937.
Janko Tipsarević
Janko Tipsarević (s. 22. kesäkuuta 1984 Belgrad, Jugoslavia) serbialainen tennispelaaja. Hän painaa 83 kiloa ja on 180 senttimetriä pitkä. Hän aloitti ammattilaisuransa vuonna 2002. Häntä valmentaa Dirk Hordorff.
Tipsarević on parhaimmillaan ollut ATP:n kaksinpelirankingissa sijalla kahdeksan (huhtikuussa 2012) ja nelinpelirankingissa sijalla 46 (huhtikuussa 2011). Urallaan hän on ansainnut palkintorahoja yli kahdeksan miljoonaa Yhdysvaltain dollaria. Tipsarevićin vahvuuksiin voidaan lukea syöttö, kuten useimmilla itäeurooppalaisilla pelaajilla.
Wimbledonissa 2007 Tipsarević pääsi neljännelle kierrokselle voitettuaan kolmannella kierroksella viidenneksi sijoitetun Fernando Gonzálezin erin 6–3, 3–6, 6–3, 4–6, 8–6. Neljännellä kierroksella Juan Carlos Ferrero pudotti hänet jatkosta suoraan kolmessa erässä. Saman vuoden Australian avoimissa Tipsarević putosi ensimmäisellä kierroksella, Ranskan avoimissa kolmannella kierroksella ja Yhdysvaltain avoimissa toisella kierroksella.
Australian avoimissa 2008 Tipsarević selviytyi kolmannelle kierrokselle ja piti ykkössijoitettua Roger Federeriä tiukilla häviten viisieräisen ottelun pistein 7–6(5), 6–7(1), 7–5, 1–6, 8–10. Maalis- ja huhtikuun vaihteessa hän ylsi Miamin Masters-turnauksessa puolivälieriin voitettuaan neljännellä kierroksella Mihail Južnyin, mutta seuraava vastus Nikolai Davydenko oli selvästi parempi. Ranskan avoimissa Tipsarević oli sijoitettu 32:nneksi, mutta hävisi heti ensimmäisellä kierroksella Nicolás Lapentille erin 4–6, 6–4, 1–6, 6–7 (7–9). Wimbledonissa Tipsarević pelasi sijoittamattomana ja voitti toisella kierroksella kuudenneksi sijoitetun Andy Roddickin lukemin 6–7(5), 7–5, 6–4, 7–6(4), ja kolmannella kierroksella 25:nneksi sijoitetun Dmitri Tursunovin luvuin 7–6(1), 7–6(3), 6–3. Neljännellä kierroksella hän hävisi sijoittamattomalle Rainer Schüttlerille eräluvuin 4–6, 6–3, 4–6, 6–7(4).
Yhdysvaltain avoimissa 2011 Tipsarević eteni puolivälieriin saakka voitettuaan kolmannella kierroksella Tomáš Berdychin ja neljännellä Juan Carlos Ferreron. Puolivälierissä hän voitti yhden erän Novak Đokovićia vastaan, mutta joutui luovuttamaan neljännessä erässä tilanteessa 0–3. Samana vuonna Tipsarević saavutti ensimmäisen turnausvoittonsa ATP-kiertueella, kun hän voitti Kuala Lumpurin turnauksen loppuottelussa Marcos Baghdatisin. Toisen turnausvoittonsa hän saavutti Moskovassa, jossa hän voitti loppuottelussa Viktor Troickin.
Vuonna 2012 Tipsarević saavutti uransa kolmannen turnausvoiton päihitettyään Stuttgartin loppuottelussa Juan Mónacon. Neljännen turnausvoittonsa hän sai vuonna 2013 Chennaissa, jossa hän vuotta aiemmin voitti nelipeliturnauksen.
Bob Rosburg
Robert Reginald ”Bob” Rosburg (21. lokakuuta 1926 – 14. toukokuuta 2009) oli yhdysvaltalainen golfaaja. Hän valmistui Stanfordin yliopistosta, jossa hän pelasi menestyksellä baseballia.
Rosburgin merkittävin golfsaavutus oli PGA Championshipin voitto vuonna 1959. Myöhemmällä urallaan hän tuli tunnetuksi television urheiluselostajana.
Rosburg syntyi Kalifornian osavaltiossa. Hänellä on vaimonsa Eleanorin kanssa lapset Robert Jr., Bruce ja Deborah.
Yleisurheilun GP-finaali
Yleisurheilun GP-finaali () oli IAAF:n vuosina 1985–2002 järjestämä yleisurheilukilpailu. Kilpailun osallistujat valittiin aiemmin vuoden aikana järjestettyjen Grand Prix -kilpailuista kerättyjen pisteiden perusteella. Vuosina 1985–1992 lajien voittajat valittiin pisteiden perusteella. Vuodesta 1993 finaalissa lajin voittaneet keräsivät palkintorahat, mutta yhteiskilpailun voittaja valittiin edelleen pisteiden perusteella.
Vuonna 2003 IAAF uudisti Grand Prix -kilpailujärjestelmänsä, jolloin GP-finaali korvattiin lla.
Audi A4
Audi A4 on Audin vuodesta 1994 lähtien valmistama ylemmän keskikokoluokan automalli, joka korvasi Audi 80:n.
Ensimmäisen sukupolven Audi A4 pohjautui samaan B5-pohjalevyyn kuin Volkswagen Passat. Kuten Passatissakin, A4:ssa oli moottori pitkittäin ja voimansiirtovaihtoehtona oli etuveto tai Quattro-neliveto. Moottorivalikoima oli laaja, sisältäen neli- ja kuusisylinterisiä moottoreita kokoluokassa 1,6–2,8 litraa. Yksi suosituimpia moottoreita A4:ssa oli Volkswagen-konsernin 1,9-litrainen turbodiesel.
Urheilumalli S4 julkistettiin vuonna 1998, ja keväällä 2000 seurasi huippumalli RS4.
Vuonna 1999 ensimmäisen sukupolven Audi A4 sai faceliftin. Faceliftissä se sai muun muassa uudet etu- ja takavalot sekä pieniä muutoksia sisätiloihin.
Vuoden 2000 lopulla julkistettiin toisen sukupolven Audi A4, joka pohjautui B6-pohjalevyyn.
Vuonna 2003 toisen sukupolven Audi A4 sai faceliftin. Samana vuonna julkaistiin myös uusi Cabriolet-avoauto, joka vihdoin korvasi vanhentuneen 80-malliin perustuneen avoauton. FSI-tekniikka lisättiin uuteen kaksilitraiseen moottoriin.
Uusi S4-malli julkistettiin vuonna 2003.
Vuonna 2005 esiteltiin kolmannen sukupolven Audi A4 uudella B7-pohjalevyllä. Mallin piirsi italialainen Walter dè’Silva. Audi A6 -mallin 3,0-litrainen turbodieselmoottori esiteltiin myös A4-mallissa, mutta hieman pienitehoisempana kuin A6:n vastaava moottori. Muut muutokset sisälsivät uuden "singleframe"-etumaskin, uudelleenmuotoillun peräosan, lisävarusteena valinnaiset Bi-Xenon-ajovalot, suuremmat etu- ja takajarrut, uuden kuusivaihteisen "Tiptronic"-vaihteiston, jousitusmuutoksia ja pieniä uudistuksia sisätiloissa.
Quattro-neliveto oli saatavilla melkein kaikkien moottorien kanssa, 3,0 TDI oli myynnissä ainoastaan Quattrona.
Uusi RS4-malli julkaistiin Euroopassa vuonna 2005. Moottorina siinä oli uusi vapaasti hengittävä 4,2-litrainen 420-hevosvoimainen V8-moottori. Vuonna 2005 esiteltiin myös kaksiovinen Cabriolet.
Neljännen sukupolven Audi A4 esiteltiin Frankfurtin autonäyttelyssä syksyllä 2007. Se perustuu samalle perusrakenteelle keväällä 2007 esitellyn Audi A5:n kanssa. Kooltaan se oli suurempi kuin edellinen sukupolvi. Pienin moottori oli 1,8-litrainen TFSI ja suurin myöhemmin S4-mallissa esitelty 3,0 V6 TFSI. Avant-farmari saapui sedanin rinnalle keväällä 2008.
Viidennen sukupolven Audi A4 tuli markkinoille vuonna 2015.
Audi A4 (B8)
Audi A4 B8 on Audi A4 -mallisarjan neljäs sukupolvi, joka esiteltiin Frankfurtin autonäyttelyssä syyskuussa 2007. Ensin markkinoille tuli 4-ovinen sedan, joka esiteltiin Suomessa Helsinki Motor Show’ssa joulukuun alussa 2007. Keväällä 2008 esiteltiin myös Avant-farmari. Neljännen sukupolven A4:ää valmistettiin Saksassa.
Malli perustuu samalle perusrakenteelle keväällä 2007 esitellyn Audi A5 Coupén kanssa. Uusi pohjalevy mahdollistaa moottorin sijoittamisen aikaisempaa taaemmaksi, jolloin auton ei pitäisi olla niin etupainoinen. Ulkomitoiltaan auto on B7-sukupolvea suurempi ja akseliväli on kasvanut selvästi. Valmistaja on pyrkinyt luomaan mm. paremman painonjakauman avulla edeltäjää urheilullisemman auton. Auto sai faceliftin vuonna 2012.
Ford C-Max
Ford C-Max on Fordin vuodesta 2003 lähtien valmistama keskikokoinen tila-automalli, joka perustuu tekniikaltaan Ford Focukseen. Vuoteen 2007 asti mallia myytiin Focus C-Max -nimisenä. Nykyisessä mallistossa se sijoittuu pienemmän B-Maxin ja suuremman S-Maxin väliin.
Vuonna 2003 markkinoille tullut Focus C-Max oli ensimmäinen malli, joka perustui Fordin, Mazdan ja Volvon yhteistyössä kehittämälle C1-pohjalevylle. Samaan perusrakenteeseen perustui seuraavana vuonna esitelty toisen sukupolven Focus.
Vuoden 2003 Euro NCAP -kolaritestistä Focus C-Max sai tulokseksi neljä tähteä viidestä. 
Bolognan autonäyttelyssä joulukuussa 2006 esiteltiin kasvojenkohotuksen kokenut malli, jonka nimeksi tuli nyt uuden S-Maxin aloittaman käytännön mukaan pelkkä C-Max. Auto sai uudelleenmuotoillut ajovalot ja etupuskurin, jossa ilmanottoaukko oli aiempaa suurempi. Uusi ulkoasu noudatteli Fordin Kinetic Desing -muotoilukieltä. Sisällä kojelauta, mittaristo ja ovipaneelit kokivat uudistuksia, ja käytetyt materiaalit ovat aiempaa korkeatasoisempia.
Toisen sukupolven C-Max esiteltiin Frankfurtin autonäyttelyssä syksyllä 2009. Viisipaikkaisen mallin rinnalle tuli myös pidempi seitsenpaikkainen Grand C-Max. Auto perustuu samalle Global C -pohjalevylle kuin myöhemmin markkinoille tullut kolmannen sukupolven Ford Focus.
Vuoden 2010 Euro NCAP -kolaritestistä C-Max sai tulokseksi täydet viisi tähteä. Erikseen testattu Grand C-Max ansaitsi sekin viisi tähteä.
Pariisin autonäyttelyssä syksyllä 2014 esiteltiin kasvojenkohotuksen kokeneet C-Max- ja Grand C-Max -mallit. Ne saivat uudistuksessa uudelleenmuotoillut ajovalot ja etusäleikön. Sisällä uutta oli kahdeksantuumainen kosketusnäyttö, jonka myötä fyysisten painikkeiden määrä väheni.
Lavastajat
Lavastajat (Ptilonorhynchidae) on varsin pieni heimo pienenkokoisissa varpuslinnuissa. Niitä löytyy luonnonvaraisina pääosin Australiasta ja Uudesta-Guineasta, usein trooppiselta alueelta. Lavastajat ovat pieniä tai keskikokoisia lintuja. Lavastajat tunnetaan ehkä parhaiten niiden erikoisesta tavasta muodostaa pari. Lajin koiras rakentaa risuista lehtimajoja, jotka se koristelee värikkäillä luonnosta löytyvillä esineillä, joita naaras sitten arvostelee. Naaraan mielestä parhaan majan tehnyt koiras saa paritella naaraan kanssa. Tämä johtaa siihen, että useat koiraat jäävät ilman parittelumahdollisuutta, ja jotkut parittelevat monen naaraan kanssa.
Lavastajiin kuuluu 8 sukua ja 19 lajia.
Saab 9-7X
Saab 9-7X on GM:n T-alustaan perustuva maastoauto, joka tuli markkinoille kesällä 2005. Se on saanut lempinimen "Trollblazer", joka tulee samaan alustaan perustuvasta Chevrolet Trailblazerista ja Trollhättanin kaupungista, jossa Saabeja tehdään. 9-7X ei kuitenkaan ole Trollhättanissa tehty, vaan Morainessa, Ohiossa samalla linjalla rinnakkaismalliensa GMC Envoyn, Buick Rainierin ja Isuzu Ascenderin kanssa.
9-7X:n valmistus aloitettiin vuonna 2005. Se eroaa muista samaan alustaan perustuvista autoista jonkin verran, siinä on yhden tuuman (25,4 mm) matalampi maavara ja erilaiset puskurit. Sisustan muotoiluun on otettu mallia vanhan Saab 900:n sisustasta, myös käynnistyskytkin on sijoitettu keskikonsoliin 900:n tyyliin. Kesään 2007 mennessä autoa on myyty reilut 12.000 kpl.
Mallivuodelle 2007 auton varustusta parannettiin. Vakiovarusteisiin kuuluu mm. rengaspaineiden tarkkailujärjestelmä ja tarjolle tuli myös uusi värivaihtoehto. Kesällä 2007 esiteltiin mallivuodelle 2008 uusi Aero-malli, jossa on 6-litrainen LS2 V8. Samaa pikkulohkoa käytetään mm. Chevrolet Corvetessa, Cadillac CTS-V:ssä ja Trailblazer SS:ssä. Varustukseen kuuluu mm. 20-tuumainen rengastus sekä erikoisulkoväri. Aero tulee Yhdysvalloissa markkinoille syksyllä 2007.
9-7X:n faceliftiä odotettiin vuonna 2007. Alun perin se oli tarkoitus korvata Subaru B9 Tribecaan perustuvalla Saab 9-6X -mallilla, mutta GM:n myytyä Subarun osakkeet projekti peruttiin. Seuraajan odotetaan olevan Theta-alustaan perustuva Saab 9-4X ja esittely tulee tapahtumaan aikaisintaan vuonna 2008.
Linear-varustelutasossa, joka on perusmalli, on neliveto, nahkapenkit, 18" kevytmetallivanteet, sivuturvatyynyt. Viihdelaitteistoon kuuluu OnStar-järjestelmä, XM-satelliittiradio ja 6 CD:n vaihtaja (Bose). Jos autoa ei ole varustettu aukeavalla katolla, siinä on takamatkustajille DVD-viihdejärjestelmä.
Arc-varustelutaso tuo lisäksi mukanaan paremmat vanteet, Xenon-etuvalot, korkeapaineella toimivat valonpesurit ja säädettävät polkimet.
Syksyllä 2006 esiteltiin mallivuodelle 2007 Altitude Edition -erikoismalli, jota valmistetaan vain rajoitettu 500 kappaleen erä. Varusteisiin kuuluu mm. 18-tuumaiset vanteet, astinlaudat korin sivuilla, DVD-soitin takapenkkiläisille sekä harmaan hiilikuidun sävyinen metalliväri. Varustus on tarjolla molempien moottorivaihtoehtojen yhteydessä. Vaikka 9-7X on suunniteltu ensisijaisesti vain Yhdysvaltojen markkinoille, sitä kuitenkin myytiin myös Bahrainissa, Belgiassa, Englannissa, Kanadassa, Tšekissä, Unkarissa, Jordanissa, Kuwaitissa, Latviassa, Libanonissa, Luxemburgissa, Hollannissa, Omanissa, Qatarissa, Saudi Arabiassa, Syyriassa, Sveitsissä, Virossa ja Yhdistyneissä Arabiemiirikunnissa.
Volleyball Hall of Fame
Volleyball Hall of Fame on lentopallon historiaa ja kuuluisia pelaajia sekä vaikuttajia kunnioittava galleria. Se sijaitsee Holyokessa Massachusettsin osavaltiossa. Juuri siellä William G. Morgan aikoinaan keksi lentopallon.
Pelaaja, tuomari tai seura- tai sarjatoiminnassa mukana oleva toimitsija tai vaikuttaja voi uransa jälkeen päästä Volleyball Hall of Famen jäseneksi, jos hän on yltänyt urallaan johonkin suureen saavutukseen, ollut merkittävä pelaaja tai vaikuttanut jotenkin lentopallon kehittymiseen.
Vuonna 1971 Holyoken kaupungin pormestari sai idean perustaa kaupunkiin lentopallon Hall of Fame -gallerian. Ideasta innostui myös Kansainvälinen lentopalloliitto, sillä olihan lentopallo saanut alkunsa juuri Holyokessa. Ensimmäiseksi galleriaan valittiin lentopallon kehittänyt William G. Morgan. Vuonna 1987 galleria siirrettiin kaupungissa isompaan tilaan, ja vuonna vuonna 1997 gallerialle valmistui uusi museo.
Menetetyn muistin tapaus
Menetetyn muistin tapaus on Sanoma Magazines Finlandin kustantama Disneyn eläinmaailman ankkasarjoja käsittelevän "Ankantekijät"-sarjan kahdeksas teos. Kaikki teoksen tarinat on piirtänyt tunnettu italialainen ankkapiirtäjä Giorgio Cavazzano. Käsikirjoittajina toimivat François Corteggiani, Tito Faraci, Bruno Sarda, Philippe Gasc, Manuela Marinato ja Giorgio Pezzin. Kirja on julkaistu vuonna 2007.
Bill Hougland
William Marion ”Bill” Hougland (20. kesäkuuta 1930 Caldwell, Kansas – 6. maaliskuuta 2017 Lawrence, Kansas) oli yhdysvaltalainen koripalloilija ja kaksinkertainen olympiavoittaja. Hän kuului Yhdysvaltain maajoukkueeseen, joka voitti olympiakultaa Helsingissä 1952 ja Melbournessa 1956. Hougland pelasi sekä Helsingissä että Melbournessa kaikki kahdeksan ottelua. Hän teki kummassakin turnauksessa yhteensä 46 pistettä.
Sateenkaarilurit
Sateenkaarilurit ("Trichoglossus") on eräs kaijasuku.
Sateenkaarilurit elävät Indonesian, Filippiinien, Tyynenmeren läntisillä saarilla, Uudessa-Guineassa ja Australiassa.
Sateenkaarilurit ovat kooltaan 20-26 cm pitkiä, hyvin värikkäitä papukaijoja. Niiden pyrstö on pyöreäpäinen eikä alanokan tyvessä ole paljasta laikkua. Sukupuolet ovat yleensä täysin samannäköisiä. Nuorten lintujen höyhenpuku on melko samanlainen kuin aikuisten, mutta nuoren pyrstösulkien kärjet ovat terävät. Niiden tavalliset äänet ovat korkeita kirkaisuja.
Ne pesivät yleensä puunkoloihin ja munivat yhdestä kolmeen, tavallisesti 2 munaa, joita naaras hautoo. Niiden ravinto koostuu siitepölystä, medestä, kukista, hedelmistä, marjoista ja hyönteisistä.
Luettelo perustuu Bird Life Suomen maailman lintujen suomenkieliseen nimistöön.
Stanley Cohen
Stanley Cohen (s. 17. marraskuuta 1922) on yhdysvaltalainen biokemisti, joka jakoi vuoden 1986 Albert Lasker -palkinnon lääketieteellisestä perustutkimustyöstä ja Nobelin lääketieteen palkinnon Rita Levi-Montalcinin kanssa. Hän voitti myös Louisa Gross Horwitz -palkinnon (1983) ja National Medal of Sciencen (1986).
Cohenin vanhemmat olivat venäjänjuutalaisia.
Cohen syntyi New Yorkin Brooklynissä ja on työskennellyt pitkään Vanderbiltin yliopistossa. Hän valmistui Brooklyn Collegesta, Oberlin Collegesta ja Michiganin yliopistosta. Hänet nimitettiin vuonna 1976 Yhdysvaltain syöpäjärjestön tutkimusprofessoriksi.
Stanley Cohen sai The Economist-talousaikakauslehden palkinnon yhdessä Herbert Boyerin kanssa 2005.
Ammunnan Euroopan-mestaruuskilpailut 2007 - 10 m liikkuvamaali, naiset
10 m liikkuvassamaalissa naiset ampuvat ensiksi 20 hidasta juoksua ja sitten 20 nopeaa juoksua.Joukkuekilpailussa joukkueen muodostavat kolme saman maan kilpailijaa.
Naisten 10 m liikkuvassamaalissa EM-kilpailut 2007 järjestettiin 16. maaliskuuta, Deauvillessä.
Juanfernándezintulikulma
Juanfernándezintulikulma ("Aphrastura masafucrae") on orneeroihin kuuluva äärimmäisen uhanalainen lintu, joka elää vain Juan Fernándezin saarilla sijaitsevassa Alejandro Selkirkin saaressa .
Kooltaan lintu kasvaa noin 16 cm pitkäksi. Väritykseltään se on ruskea lukuun ottamatta mustia siipiä ja päätä. Päässä on valkoinen silmäkulmajuova. Nokka on hyönteissyöjille tyypillisesti terävä. Linnun kutsuääni on ”trrt”.
Juanfernándezintulikulman luontainen elinympäristö ovat vuoriston rinteillä sijaitsevat metsät, joissa kasvaa "Dicksonia externa" ja "Lophosauria quadripinnata" -saniaislajeja.
Vuosina 2001–2003 juanfernándezintulikulmia arvioitiin olevan jäljellä noin 200 yksilöä. Lajiin kohdistuvat suurimmat uhkat ovat metsien hakkaaminen, saarelle tuodut petonisäkkäät ja rotat. Kannan viimeaikaisen vähentymisen syyksi arvellaan myös punaselkähaukan lisääntymistä saarella.
Antti Kaarne
Antti Johannes Kaarne (vuoteen 1906 Karlsson) (27. marraskuuta 1875 Messukylä – 14. heinäkuuta 1924 Turku) oli suomalainen poliitikko, joka toimi Suomen kristillisen työväenliiton kansanedustajana ja puheenjohtajana sekä myöhemmin Suomen sosialistisen työväenpuolueen kansanedustajana. Kaarne oli myös Piikkiön kunnanvaltuuston jäsen.
Kaarne valittiin eduskuntaan ensi kerran vaaleissa 1908 Turun läänin pohjoisesta vaalipiiristä. Hän uusi paikkansa vuosina 1909 ja 1910, jolloin hän siirtyi Turun läänin eteläiseen vaalipiiriin. Sisällissodan jälkeen radikalisoitunut Kaarne siirtyi SSTP:n riveihin ja hän nousi puolueen listalta takaisin eduskuntaan vaaleissa 1922. Syksyllä 1923 Kaarne pidätettiin yhdessä SSTP:n muun eduskuntaryhmän kanssa. Eduskuntauransa aikana Kaarne kuului maatalous- ja toimitusvaliokuntiin.
Kaarne arvosteli SSTP:ssä sen johtoa, politiikkaa ja suhdetta Suomen kommunistiseen puolueeseen. Huhtikuussa 1922 Kaarne esiintyi SSTP:n puolueneuvoston kokouksessa, jossa hän vaati luopumista "kaikista ennenaikaisista vallankumoushaihatteluista". Kaarneen mielestä oli keskityttävä lujan puolueen rakentamiseen, koska Suomen työväenluokka ei ollut kykenevä uuteen vallankumoukseen eikä apua ollut saatavilla.
Kaarne työskenteli 1800-luvun lopulla koneenkäyttäjänä ja -asettaja Suomessa, Ruotsissa ja Venäjällä. Vuosisadan alkupuolella hän toimi Kristillisen työväenliiton johtotehtävissä ja vuodesta 1912 alkaen pienviljelijänä Piikkiössä. Kaarne myös kirjoitti lehtiin Työkansa ja Tähti.
Antti Kaarne oli naimisissa vuodesta 1898 Fanny Johanna Lindin kanssa. Heidän poikansa oli toimittaja Yrjö Kaarne.
Ludwig Kübler
Ludwig Kübler (2. syyskuuta 1889 Unterdill, Ylä-Baijeri – 18. elokuuta 1947 Ljubljana) oli saksalainen kenraali ja vuoristodivisioonan komentaja toisen maailmansodan aikana. 1. lokakuuta 1935 alkaen hän oli 98. vuoristorykmentin komentaja. Syyskuussa 1939 Küblerin vuoristojoukot hyökkäsivät Puolaan osana Saksan aloittamaa salamasotaa, minkä jälkeen hänet palkittiin ansioistaan rautaristillä. Lokakuussa 1943 kenraali Kübler komensi saksalaisten operaatiovyöhykettä Adrianmeren ranta-alueella, ja hänestä tuli koko vuoristoarmeijakunnan komentaja. Hänen yksikkönsä ottivat myös osaa taisteluun partisaaneja vastaan. Wilhelm Keitelin valtuuttamana Kueblerin joukot vastasivat partisaanien tekemiin rikoksiin ja tihutöihin silmittömällä terrorilla. Sodan jälkeen Kübler joutui liittoutuneiden sotavangiksi, ja hänet luovutettiin Jugoslaviaan vastaamaan tekemistään sotarikoksista. Ljubljanan vankilassa hänet tuomittiin kuolemaan 19. heinäkuuta 1947. Hänet hirtettiin aamulla 18. elokuuta 1947.
Syyslehtiä
Syyslehtiä, , on yhdysvaltalainen vuonna 1956 ensi-iltansa saanut draamaelokuva, jonka ohjasi Robert Aldrich Jean Rouverolin ja Hugo Butlerin käsikirjoituksen pohjalta. Elokuvan pääosassa on Joan Crawford, ja sen sivuosissa näyttelevät muun muassa Cliff Robertson, Vera Miles ja Lorne Greene. "Syyslehtiä" on mustavalkoinen ja noin 107 minuutin, eli tunnin ja 47 minuutin mittainen. Columbia Pictures tuotti elokuvan ja sen tunnusmusiikin ""Autumn Leaves"", esittää Nat King Cole . "Syyslehtien" ensimmäinen virallinen ensi-ilta oli Länsi-Saksassa 4. kesäkuuta vuonna 1956 . Yhdysvalloissa elokuva sai ensi-iltansa ensimmäinen päivä elokuuta ja Suomessa 19. lokakuuta.
Joan Crawford kertoi myöhemmin elokuvan "Syyslehtiä" olleen yksi hänen omista henkilökohtaisista suosikkielokuvistaan .
Joan Crawfordin näyttelemä Millicent Wetherby ihastuu nuoreen Burt Hansoniin (Cliff Robertson). He alkavat tapailla toisiaan, ja tapailu johtaa pian avioliittoon. Millicent ei kuitenkaan ole tietoinen Burtin mielenterveysongelmista, jotka ovat seurausta hänen entisestä avioliitostaan. Burtin mielenterveys horjuu entisestään kun hänen isänsä (Lorne Greene) ja entinen vaimonsa (Vera Miles) saapuvat tapaamaan häntä. Millicent ryhtyy selvittämään, mistä Burtin ongelmat oikein saavat alkunsa.
Ammunnan Euroopan-mestaruuskilpailut 2007 - 10 m liikkuvamaali, pojat
10 m liikkuvassamaalissa pojat ampuvat ensiksi 30 hidasta juoksua ja sitten 30 nopeaa juoksua.Joukkuekilpailussa joukkueen muodostavat kolme saman maan kilpailijaa.
Poikien 10 m liikkuvassamaalissa EM-kilpailut 2007 järjestettiin 16. maaliskuuta, Deauvillessä.
Uuronkylä
Uuronkylä (arkikielessä useimmiten vain Uuro) on kylä Kauhajoen kaupungissa. Kylä sijaitsee noin 26 kilometriä lounaaseen kaupungin keskustasta Isojoelle vievän maantien (661) varrella aivan Isojoen rajan tuntumassa.
Uuronkylä sijaitsee Lauhanvuoren ja Pyhävuoren välissä ja on näin ollen jonkinlaista laaksoaluetta, johon sana uurokin viitannee. Uuronkylän läpi virtaa Uuronluoma.
Coolio
Coolio (oik. Artis Leon Ivey, Jr.; s. 1. elokuuta 1963) on yhdysvaltalainen rap-artisti. Hänet tunnetaan "Gangsta's Paradise" -kappaleesta. Coolio on kotoisin Comptonista, kuten monet muut gangstarapin tähdet. Hän on myös tunnustautunut julkisesti kuuluvansa Los Angelesista kotoisin olevaan Crips-katujengiin.
Coolio aloitti uransa rapyhtyeessä WC and the Maad Circle, johon kuuluivat WC, Sir Jinx ja DJ Crazy Toones. Erottuaan yhtyeestä hän teki menestysalbuminsa "Gangsta's Paradise" ja WC tunnetaan Westside Connectionin jäsenenä.
Coolio on esiintynyt televisiossa ja ollut juontajana muun muassa Mobo Awards -palkintojenjakotilaisuudessa.
Tetsuo Hamuro
Tetsuo Hamuro (; 7. syyskuuta 1917 Fukuoka – 30. lokakuuta 2005 Takaishi) oli japanilainen uimari ja olympiavoittaja. Hamuro voitti 200 metrin rintauinnin kultaa vuoden 1936 kesäolympialaisissa Berliinissä. Finaalissa hän voitti hopeamitalistin 1,4 sekunnin erolla uiden samalla uuden olympiaennätyksen 2.41,5.
Hamuro lopetti uinti-uransa 1940-luvun alussa. Vuonna 1990 hänet valittiin International Swimming Hall of Fameen. Hamuro kuoli 30. lokakuuta 2005 88-vuotiaana.
Erwin Rösener
Erwin Rösener (2. helmikuuta 1902 – 4. syyskuuta 1946) oli SS-kenraali ("SS-Obergruppenführer"), joka järjesti Sloveniassa siviilien joukkoteloituksia. Hänet tuomittiin Nürnbergin oikeudenkäynneissä kuolemansa jälkeen sotarikoksista.
Rösener syntyi Schwertessä, pohjois-Westfalenissa. Hän liittyi natsipuolueeseen ja SA:n ruskeapaitoihin 6. marraskuuta 1926. Rösener anoi Waffen-SS:n jäsenyyttä lokakuussa 1929 ja hakemus hyväksyttiin 1930. Hänet ylennettiin vuosien 1930-1944 välillä 11 kertaa ja hänestä tuli SS-Obergruppenführer ja Waffen-SS- ja poliisijoukkojen kenraali. Rösener oli myös "Freundeskreis der Wirtshaft" () -ryhmän jäsen. Ryhmä koostui saksalaisista teollisuusmiehistä, joiden tarkoitus oli kerätä varoja "Kolmannen valtakunnan" rotututkimuksiin. Rösener kuului SS-joukkojen komentaja Heinrich Himmlerin lähipiiriin ja sodan lopussa raportoikin suoraan hänelle.
Vuoden 1941 lopusta sodan loppuun SS-joukkojen komentaja Himmler järjesti Rösenerin SS-divisioona Alpenlandiin, jonka alueeseen Slovenia kuului. Lokakuusta 1944 sodan loppuun Rösener oli partisaanivastaisten toimien päällikkönä Ljubljanassa. Hän järjesti siviilien, panttivankien ja sotavankien teloituksia, ja nämä teot johtivat myöhemmin sotarikollisten tuomitsemiseen Nürnbergissä. Rösener työskenteli yhdessä Leon Rupnikin ja piispa Gregorij Rožmanin kanssa partisaanien vastaissa taisteluissa ja antoi määräyksen Slovenian natsimielisten kodinturvajoukkojen perustamiseen 24. syyskuuta 1943.
Rösener pakeni Itävaltaan sodan lopussa, mutta britit pidättivät hänet ja luovuttivat hänet Jugoslaviaan. Hän joutui oikeuteen yhdessä Leon Rupnikin, Gregorij Rožmanin ja monen muun kanssa, ja tuomittiin kuolemaan 30. elokuuta 1946. Rösener hirtettiin 4. syyskuuta 1946 ja haudattiin merkitsemättömään hautaan Ljubljanan Žalen hautausmaalle.
Gyula Grosics
Gyula Grosics [djula grošitš] (4. helmikuuta 1926 Dorog – 13. kesäkuuta 2014 Budapest) oli unkarilainen jalkapallomaalivahti. Hän saavutti kansainvälistä mainetta Unkarin jalkapallomaajoukkueen jäsenenä 1950-luvulla.
Grosics voitti maajoukkueessa kultaa vuoden 1952 kesäolympialaisissa Helsingissä. Hän kilpaili myös kolmissa perättäisissä maailmanmestaruuskilpailuissa vuosina 1954, 1958 ja 1962. Vuonna 1954 Unkari saavutti MM-hopeaa. Grosics pelasi kaikkiaan 86 maaottelua vuosina 1947–1962.
Grosics syntyi Komárom-Esztergomin ja edusti kotimaassaan seurajoukkueita MATEOSZ, Budapest Honvéd FC ja FC Tatabánya, jossa hän lopetti aktiiviuransa vuonna 1962. Vuonna 2008 tuolloin 82-vuotiaalle Grosicsille tarjottiin mahdollisuus pelata suosikkijoukkueessaan Ferencvárosissa, jota hän ei aktiiviurallaan ollut voinut edustaa. Ystävyysottelussa Sheffield Unitedia vastaan hän suoritti avauspotkun ja pelasi maalissa muutaman minuutin, ennen kuin hänet vaihdettiin kentältä pois.
Valeria Golino
Valeria Golino (s. 22. lokakuuta 1966) on italialainen näyttelijä. Hän syntyi Napolissa kreikkalaiselle äidille ja vietti osan nuoruudestaan Ateenassa.
Golino on saanut parhaan naisnäyttelijän palkinnon Venetsian elokuvajuhlilla rooleistaan elokuvissa "Storia d'Amore" (1986) ja "Per Amor Vostro" (2015). Vuonna 2006 hänelle myönnettiin David di Donatello -elokuvapalkinto, jota edelsi ehdokkuus vuonna 2003.
Golino on näytellyt enimmäkseen italialaisissa elokuvissa. Suuri yleisö tuntee hänet muun muassa Barry Levinsonin Oscar-palkitusta "Sademiehestä" (1988).
Tilastollinen tunnusluku
Tilastollinen tunnusluku on otoksen muunnos reaaliluvuksi tai reaalilukujen muodostamaksi vektoriksi. Tunnusluvuksi kutsutaan sekä muunnoksen avulla muodostettua satunnaismuuttujaa että sen saamaa arvoa. Matemaattisesti ilmaistuna tunnusluku on siis kuvaus formula_1, missä formula_2 on otoksen koko ja formula_3 on tunnusluvun ulottuvuus.
Tunnusluvun tarkoituksena on tiivistää otoksen sisältämä informaatio havainnolliseen muotoon, tyypillisesti yhdeksi luvuksi. Tunnuslukuja voidaan käyttää otoksen kuvailuun, mutta niille on muitakin käyttötarkoituksia. Muun muassa merkitsevyystestien testisuureet ja tuntemattomien parametrien estimointiin liittyvät estimaattorit ovat tunnuslukuja. Tunnusluvun jakauman määrääminen on yksi tilastotieteen keskeisistä ongelmista.
Yleisimmin käytettyjä tunnuslukuja ovat aineiston sijaintia kuvaavat keskiluvut sekä aineiston vaihteluun liittyvät hajontaluvut. Keskilukuja ovat esimerkiksi aritmeettinen keskiarvo ja mediaani. Hajontalukuihin lukeutuvat muun muassa minimi, maksimi, ala- ja yläkvartiili ja varianssi sekä sen neliöjuuri eli keskihajonta.
Tunnuslukua kutsutaan tyhjentäväksi, jos se sisältää kaiken otoksesta saatavan tiedon. Muodollisesti kyse on siitä, että otoksen yhteisjakauma ehdollistettuna kyseisellä tunnusluvulla ja jakauman parametreilla ei riipu ollenkaan parametreista. Mikäli tunnusluku on kaikista mahdollisista tyhjentävistä tunnusluvuista yksinkertaisin, se on minimaalisesti tyhjentävä. Esimerkiksi otos itsessään on aina tyhjentävä tunnusluku, mutta se ei lainkaan tiivistä otoksesta saatavaa tietoa, joskin joissakin tapauksissa se on silti myös minimaalisesti tyhjentävä tunnusluku.
Tunnusluvuilla on usein olemassa jonkinlainen graafinen vastine, kuten niin sanottu viiksilaatikko.
Käytettäköön esimerkkinä 30 havainnon otosta, joka on saatu R-ohjelmalla simuloimalla havainnot eksponenttijakaumasta parametrin arvolla formula_4. Otoksen havainnot ovat (kolmen desimaalin tarkkuudella)
0.495, 0.121, 2.152, 2.562, 0.074, 1.362, 0.192, 0.042, 0.336, 2.641, 1.257, 2.000,
0.871, 0.517, 0.951, 0.093, 0.340, 0.688, 1.640, 0.443, 0.552, 0.929, 0.818, 2.327,
0.514, 2.092, 0.466, 0.612, 0.187 ja 0.507.
Otoksen minimi formula_5, alakvartiili formula_6, mediaani formula_7, yläkvartiili formula_8 ja maksimi formula_9. Tällöin tunnuslukua formula_10 vastaa alla oleva viiksilaatikko.
Cary Elwes
Ivan Simon Cary Elwes (s. 26. lokakuuta 1962 Westminster, Lontoo, Englanti) on brittiläinen näyttelijä. Hän on tullut tunnetuksi rooleillaan muiden muassa elokuvissa "Prinsessan ryöstö" (1987), "Hot Shots! – kaikkien elokuvien äiti" (1992), "Saw" (2004) ja "Saw VII 3D" (2010).
Elwes syntyi Lontoossa ja menetti isänsä itsemurhan kautta vuonna 1975. Hän meni vuonna 2000 naimisiin Lisa Marie Kurbikoffin kanssa. Parin ensimmäinen lapsi, Dominique syntyi 24. huhtikuuta 2007.
Kevin Dunn
Kevin Dunn (s. 26. helmikuuta 1956 Chicago, Illinois) on yhdysvaltalainen näyttelijä. Hän on näyttelijä Nora Dunnin pikkuveli.
Dunn on esiintynyt enimmäkseen sivuosissa; erään tunnetun esiintymisen hän teki elokuvassa "Hot Shots! – kaikkien elokuvien äiti" vuonna 1991 ja elokuvassa "Pikku sotilaat". Hän on vieraillut "Seinfeldissä".
Pat Proft
Pat Proft (s. 3. huhtikuuta 1947) on yhdysvaltalainen elokuva- ja televisiokäsikirjoittaja. Hän syntyi ja aloitti uransa Minnesotassa.
Proft on luonut pitkän uran varsinkin komedioissa. Hänen käsikirjoitustöidensä joukossa ovat muiden muassa:Proft on työskennellyt vähemmän tunnetummin myös ohjaajana ("Takaa haettu", 199).
Elliott Kastner
Elliott Kastner (7. tammikuuta 1930 New York, Yhdysvallat – 30. kesäkuuta 2010) oli yhdysvaltalainen elokuvatuottaja. Hän aloitti tuottajantyönsä 1960-luvun puolessavälissä ja on työskennellyt muiden muassa elokuvissa "Kotkat kuuntelevat" (1968) ja "Särkyneen sydämen sola" (1975).
Jenő Buzánszky
Jenő Buzánszky (4. toukokuuta 1925 Újdombóvár – 11. tammikuuta 2015 Esztergom) oli unkarilainen jalkapalloilija. Hän saavutti kansainvälistä mainetta Unkarin jalkapallomaajoukkueessa, joka voitti kultaa vuoden 1952 kesäolympialaisissa Helsingissä ja kilpaili jalkapallon maailmanmestaruuskilpailuissa vuonna 1954.
Ammattitason pelaamisen lopetettuaan Buzánszky jatkoi uraansa valmennustöissä.
Carlo Rambaldi
Carlo Rambaldi (15. syyskuuta 1925 Ferrara – 10. elokuuta 2012 Lamezia Terme, Catanzaron maakunta) oli italialainen tehostetaiteilija. Hän sai kolme Oscar-palkintoa vuosina 1977, 1980 ja 1983. Hän oli vuonna 1983 lisäksi Bafta-ehdokkaana ja voitti vuonna 1982 erikois-Davidin. Vuonna 1987 hänellä oli kyseenalainen kunnia olla ehdolla huonoimpien tehosteiden Golden Raspberry -palkinnon saajaksi.
Tunnetuimpia elokuvia, joissa Rambaldi on työskennellyt, ovat "Kolmannen asteen yhteys" (1979, Oscar), "Alien – kahdeksas matkustaja" (1979, Oscar), "E.T. – The Extra Terrestrial" (1982, Oscar) , "Dyyni (1984) ja "King Kong elää" (1986, ehdolla Golden Rasberry).
Pajulahti
Pajulahti on kylä entisessä Nilsiän kaupungissa Pohjois-Savossa. Se sijaitsee samannimisen lahden rannalla kantatien 75 varrella 15 kilometriä Siilinjärveltä ja noin 20 kilometriä Nilsiästä.
Pajulahden kylä on yksi Nilsiän suurimmista kylistä. Kylässä asuu noin 200 ihmistä. Pajulahden postinumero on 73360.
Kylässä toimii viisiopettajainen Pajulahden koulu, jossa on 83 oppilasta lukuvuonna 2014–2015. Uusi koulu valmistui keväällä 2008. Kylässä on myös päiväkoti ja Nilsiän toiseksi suurin ala-aste. Pajulahdessa on myös Shell-huoltoasema.
Antti Väisänen
Antti Väisänen (s. 25. huhtikuuta 1985) on suomalainen lentopalloilija. Hän on pelipaikaltaan passari ja pelaa Saimaa Volleyssa.
Pituudeltaan Väisänen on 190 cm ja painoltaan 89 kiloa.
Väisäsen hyökkäysulottuvuus on 325 cm ja torjuntaulottuvuus 320 cm.
Kolmekymppinen
Kolmekymppinen on Frederikin vuonna 1980 julkaisema albumi. Albumi myi yli 25 000 kappaletta eli kultaa ja sieltä nousivat pinnalle Frederikin hitit "Kolmekymppinen" ja "Sheikki Ali Hassan".
Taaro
Taaro eli taro ("Colocasia esculenta") on vehkakasvi, jota kasvatetaan kosteilla trooppisilla alueilla ruoaksi tyvimukuloidensa vuoksi. Mukulasta käytetään myös nimityksiä eddo, dasheen ja old cocoyam.
Taro on kotoisin Kaakkois-Aasiasta, mutta sitä kasvatetaan nykyisin myös 
Afrikassa, Oseaniassa ja Karibian saarilla. Vuonna 1998 maailmassa kasvatettiin taroa 6,6 miljoonaa tonnia, josta Afrikassa 4,4 miljoonaa tonnia, Aasiassa 1,8 miljoonaa tonnia ja Oseaniassa 280 000 tonnia. Tongan ja Samoan saarilla taron osuus ihmisten energiansaannista on kuitenkin suurin, yli 15 prosenttia. Afrikan maista taaroa käytetään eniten Ghanassa ja Gabonissa.
Afrikassa ja Oseaniassa taroa käytetään hiilihydraatin lähteenä, ja sitä syödään riisin tai perunan tapaan. Japanissa sitä käytetään vihanneksena ja kasvatetaan enemmänkin versojensa ja lehtiensä kuin mukuloidensa takia. Myös maavarret käytetään, ja koska ilmasto on viileämpi kuin muilla taronviljelyalueilla, Japanissa taron mukulat voidaan varastoida pellolla. Taro on tunnettu Japanissa ainakin kahdentuhannen vuoden ajan, mutta sen viljely on vähentynyt sadan vuoden aikana selvästi. 1900-luvun alussa keskivertojapanilainen söi lähes 25 kiloa taroa vuodessa, nykyisin viitisen kiloa.
Samoalla taro oli paikallisten ruokavalion perusta (yhdessä banaanin ja leipäpuun hedelmien kanssa) vuoteen 1993 asti. Vuonna 1994 kasvitauti tuhosi tarosadon lähes kokonaan.
Taron tyvimukuloissa on noin kaksi kolmasosaa vettä ja kolmannes hiilihydraattia, lähinnä tärkkelystä. Seitsemän prosenttia kuiva-aineesta on proteiinia, minkä johdosta taro on proteiinipitoisempaa kuin esimerkiksi jamssi tai kassava. Lehdissä proteiinin osuus on vielä suurempi. Lehdissä on myös kalsiumia, fosforia, rautaa, C-vitamiinia ja muita vitamiineja.
Brasilian Grand Prix 1978
Brasilian Grand Prix 1978 oli Formula 1 -sarjan osakilpailu, joka ajettiin 29. tammikuuta Jacarepaguan radalla. Kilpailun voitti Carlos Reutemann, jolle voitto oli kauden ensimmäinen.
Don’t Stop Me Now
Don't Stop Me Now on Queenin vuonna 1979 julkaisema single. Kappale julkaistiin alun perin vuonna 1978 ilmestyneellä albumilla "Jazz". Sanat ja sävellys ovat Freddie Mercuryn käsialaa. Kappale nauhoitettiin elo-syyskuussa 1978 Berre-les-Alpesissa Ranskassa ja on albumin 12. kappale.
Kappale perustuu Freddie Mercuryn pianonsoittoon ja lauluun John Deaconin ja Roger Taylorin soittaessa bassokitaralla ja rummuilla taustoja. Studioversiossa Brian May soittaa pelkästään soolokitaran osuuden, mutta lavaversioissa hän soitti myös taustoja "rytmikitarana".
Kappale voitti Top Gear -ohjelman "The Best Driving Song Ever" -palkinnon.
Britannian Grand Prix 1979
Britannian Grand Prix 1979 oli Formula 1 -sarjan osakilpailu, joka ajettiin 14. heinäkuuta 1979 Silverstonen radalla Yhdistyneessä kuningaskunnassa. Kilpailun voitti Williamsilla ajanut sveitsiläinen Clay Regazzoni, jolle voitto oli uran viimeinen. Voitto oli Williams-tallin historian ensimmäinen.
Cheder
Cheder ( ’huone’) on koulu, jossa opetetaan juutalaisuuden ja heprean kielen alkeita.
Chederit olivat yleisiä Euroopassa aina 1700-luvun lopulle. Oppitunnit pidettiin opettajan kotona ja opettajat saivat palkkaa juutalaisyhteisöltä tai oppilaiden vanhemmilta. Tavallisesti vain pojat osallistuivat oppitunneille. Äidit vastasivat tyttöjen opetuksesta kotioloissa. Eri-ikäisiä poikia koulutettiin samassa luokassa.
Pojat aloittivat koulun noin viiden vuoden iässä ja opittuaan heprealaisen kirjaimiston ja opittuaan lukemaan hepreaa he alkoivat opiskella Tooraa. Chederien pääasialliset opetusmenetelmät olivat ääneenluku ja ulkoaopettelu. 13–14 vuoden iässä poikien koulutus chederissä loppui ja vietettiin bar mitsvaa.
Niiden, jotka halusivat ryhtyä rabbiksi tai soferiksi, oli jatkettava opintoja ješivassa. Tunnetuimmat eurooppalaiset ješivat sijaitsivat Wormsissa, Fürthissä ja Prahassa.
1700-luvun lopulla cheder-järjestelmästä tuli juutalaisortodoksien ja haskala-liikkeen kritiikin kohde.
Ortodoksien kritiikki kohdistui opettajiin, joiden he katsoivat olevan epäpäteviä. Tuolloin cheder-opettajille maksettiin vain vähän, ja ansaitakseen elantonsa heidän oli työskenneltävä myös muissa ammateissa, kuten teurastajina, laulajina tai jopa haudankaivajina. Opettajat päästivät oppilaat liian helpolla, koska he saivat enemmän rahaa vaativammista oppitunneista.
Haskala-liike oli valistuksen ajan liike, ja se kritisoi cheder-järjestelmää kokonaisuudessaan sanoen sen estävän juutalaisten integroitumista osaksi muuta yhteiskuntaa. He ehdottivat lisäoppitunteja maallisemmista aiheista, kuten maantiedosta ja opetusmaassa käytetystä kielestä. Ideat otettiin käyttöön 1700-luvun lopulla Saksassa, jossa perustettiin reformikouluja. Tämä yhdessä yleisen oppivelvollisuuden käyttöönoton myötä johti cheder-järjestelmän häviämiseen.
Calakmul
Calakmul, myös Kalakmul, oli mayojen klassisen kauden suuri ja mahtava kaupunkivaltio. Sen arvellaan olleen Kan- eli Käärmekuningaskunnan pääkaupunki. Se sijaitsee Meksikossa Campechen osavaltiossa 30 kilometriä Guatemalan rajalta.
Se oli pitkään Tikalin vihollinen ja Caracolin liittolainen. Calakmulin ja Tikalin väliä oli noin 100 kilometriä. Calakmulin 45 metriä korkea "Rakenne 2" oli suurin mayojen klassisella ajalla rakentama pyramiditemppeli. Kaupungista on löydetty 70 neliökilometrin alalta yli 6 250 rakennelmaa, ja siellä asui aikoinaan mahdollisesti 50 000 ihmistä. Calakmulin tiheä keskusta ulottuu 22 neliökilometrin alalle.
Calakmulin viimeinen kuningas lienee kukistunut 909 tai jonkin aikaa tämän jälkeen.
Kaupunki on tunnettu 1930-luvulta alkaen. Vuonna 2008 sieltä löydettiin kolmisenkymmentä osin toistensa päälle maalattua seinämaalausta, jotka esittävät poikkeuksellisesti tavallista arkielämää, erityisesti ruokaa ja ruoanlaittoa. Kuvien alla on hieroglyfejä, jotka kertovat mitä kuvissa tehdään.
Liperin Hiihtoseura
Liperin Hiihtoseura on perustettu 7. kesäkuuta 1987. Seuran toiminta kattaa koko Liperin ja toiminnan keskipisteenä on Pärnävaaran urheilukeskus.
Järjestettyjä kilpailuja, osittain yhteistyössä Joensuun Katajan ja muiden Joensuun hiihtoseurojen kanssa:
Lisäksi LipHS on itsenäisesti vuodesta 2001 järjestänyt hiihtokauden lopulla Pärnän kunkku -kisan kansallisena pitkien matkojen kilpailuna, 30 km naisille ja 50 km miehille.
Liperin Hiihtoseuralla on vaalittavanaan hiihtäjäveljesten Martti ja Tauno Lappalaisen muisto vuosittaisten kansallisten Liperin hiihtojen järjestäjänä.
A Beautiful Lie (kappale)
”A Beautiful Lie” on kuudes single 30 Seconds to Mars -bändiltä.
Single julkaistiin 2007. ”A Beautiful Liesta” on myös musiikkivideo, joka on kuvattu kokonaan Grönlannissa. Kappale on peräisin 30 Seconds to Marsin toiselta albumilta, joka on myös nimeltään "A Beautiful Lie".
Nikita Simonjan
Nikita Pavlovitš Simonjan (; s. 12. lokakuuta 1926) on Neuvostoliitossa uransa luonut entinen jalkapalloilija ja valmentaja, entinen Venäjän jalkapalloliiton puheenjohtaja.
Omalla pelaajaurallaan Simonjan edusti vuosina 1956–1948 Moskovan Krylja Sovetovia ja vuosina 1949–1959 Moskovan Spartakia. Spartakisa hän teki liigapeleissä 233 ottelussa 133 maalia, mikä on yhä seuran maaliennätys. Yhteensä Simonjan teki Spartakissa 160 maalia.
Neuvostoliiton maajoukkueessa Simonjan voitti olympiakultaa 1956 Melbournen kisoissa. Kaikkiaan hän pelasi 20 A-maaottelua ja teki 10 niissä kymmenen maalia. Simonjan kilpaili myös vuoden 1958 jalkapallon maailmanmestaruuskilpailuissa Ruotsissa.
Armavirissä syntynyt etniseltä taustaltaan armenialainen Simonjan siirtyi pelaamisen jälkeen valmentajaksi. Hänen valmentamiaan seurajoukkueita olivat Spartak Moskova, Ararat Jerevan ja Tšornomorets Odessa. Lisäksi hän valmensi Neuvostoliiton maajoukkuetta vuosina 1977—1979.
Marraskuusta 2009 helmikuuhun 2010 asti Simonjan toimi Venäjän palloliiton väliaikaisena puheenjohtajana. Simonjanista tuli jälleen palloliiton väliaikainen johtaja 25. kesäkuuta 2012.
The Kill
The Kill on toinen single 30 Seconds To Marsin levyltä "A Beautiful Lie". The Killin videon ohjasi bändin laulaja-kitaristi Jared Leto ja se sai ideansa Hohto-elokuvasta, video on kuvattu vuonna 2006.
Video on saanut monia palkintoja.
Valerio Checchi
Valerio Checchi (s. 3. huhtikuuta 1980) on italialainen maastohiihtäjä.
Checchi on edustanut Italiaa arvokilpailuissa Val di Fiemmen MM-kisoista 2003 lähtien. Hän on ollut MM-kisoissa parhaimmillaan kuudestoista 50 kilometrin yhteislähtökilpailussa Oberstdorfissa 2005 ja olympialaisissa kahdeksastoista Torinon kisojen 2006 yhdistelmäkilpailussa.
Checchi osallistui maailmancup-kilpailuun ensimmäisen kerran joulukuussa 2001. Hän saavutti uransa ensimmäisen voiton – ja palkintokorokepaikan – 15 kilometrin vapaan hiihtotavan kilpailussa Canmoressa 25. tammikuuta 2008. Aiemmin samalla kaudella hän oli ollut neljäs 30 kilometrin vapaan hiihtotavan yhteislähtökilpailussa Rybinskissä. Checchi oli kymmenes kauden 2007–2008 maailmancupin kokonaispisteissä. Tour de Skin 2007–2008 kahdella ensimmäisellä takaa-ajo-osuudella hän oli kolmen nopeimman joukossa. 15. tammikuuta 2006 hän hiihti toisen osuuden Italian joukkueessa, joka voitti maailmancupin viestikilpailun Lago di Teserossa.
Kaudella 2008–2009 Checchi sijoittui kolmanneksi Vancouverin yhdistelmäkilpailussa.
Vuonna 2014 Checchi sai vuoden kilpailukiellon kun häntä ei ollut tavoitettu dopingtestiin kolmesti 18 kuukauden aikana.
El Mirador
El Mirador on suuri muinaisten mayaintiaanien rakentama kaupunki nykyisessä Guatemalassa. Se on varhaisin ja suurin esiklassisen mayakauden arkologisista paikoista Mesoamerikassa. Siellä on myös maailman suurin pyramidi La Danta. Kaupunki on perustettu 600 eaa. ja se hylättiin osittain vuonna 150 jaa. Kaupungin kukoistusaika oli noin vuosina 150 eaa. – 150 jaa. Miradorin laakso määritellään mayakulttuurin kehdoksi.
Milan Galić
Milan Galić (, 8. maaliskuuta 1938 Bosansko Grahovo, Jugoslavian kuningaskunta – 13. syyskuuta 2014 Belgrad) oli serbialainen jalkapalloilija. Hän tuli kansainvälisesti kuuluisaksi menestyksekkäästä urastaan Jugoslavian maajoukkueessa. Rooman kesäolympialaisissa 1960 Jugoslavia voitti kultaa Galićin tehtyä viidessä ottelussaan seitsemän maalia.
Galić pelasi myös vuoden 1960 Euroopan- ja vuoden 1962 maailmanmestaruuskilpailuissa.
Sacheen Littlefeather
Sacheen Littlefeather (alk. Maria Cruz, 30. tammikuuta 1947 Salinas, Yhdysvallat) on intiaaniaktivisti, joka vuoden 1973 Oscar-palkintojen jakotilaisuudessa kävi Marlon Brandon puolesta kertomassa, miksei tämä suostunut vastaanottamaan Kummisetä-elokuvasta voittamaansa palkintoa.
Vlatko Marković
Vlatko Marković (1. tammikuuta 1937 – 23. syyskuuta 2013) oli kroatialainen jalkapalloilija sekä jalkapallovalmentaja ja -vaikuttaja. Hän pelasi NK Iskrassa, NK Čelik Zenicassa, NK Dinamo Zagrebissa ja Rapid Wienissä.
Marković edusti Jugoslavian jalkapallomaajoukkuetta maailmanmestaruuskilpailuissa 1962. Peliuransa jälkeen hän valmensi NK Zagrebia, Standard de Liègeä, OGC Nicea, HNK Hajduk Splitiä, Dinamo Zagrebia ja Kroatian maajoukkuetta.
Marković valittiin Kroatian jalkapalloliiton puheenjohtajaksi 1999, 2002 ja 2006. Hän jätti tehtävänsä liiton johdossa vuonna 2012.
Alzheimerin tautia sairastanut Marković kuoli zagrebilaisessa sairaalassa 76-vuotiaana 23. syyskuuta 2013.
Taipale (Käkisalmen piiri)
Taipale () on maaseututaajama Karjalankannaksella Leningradin alueen Käkisalmen piirin Sakkolan eli Gromovon maalaiskunnassa. Suomeen kuuluessaan se oli silloiseen Metsäpirtin kuntaan kuulunut kylä. Taipale sijaitsee Suvannon ja Laatokan välisellä kannaksella Taipaleenjoen suulla, joen pohjoisrannalla. Vuoksen päävirtaus purkautuu nykyisin Taipaleenjoen kautta Laatokkaan.
Taipale on ollut tärkeä kauppapaikka jo keskiajalta lähtien. Taipaleen kukoistusaika sijoittuu 1600-luvulle, jolloin se sai kaupunkioikeudet 1618. Taipale menetti kaupunkioikeudet jo 1646 rospuuttosodan temmellyksessä. Nykyisin tuolloinen kaupunkialue on peltomaata, josta on löydetty joitakin rakennusjätteitä tai ruukkukeramiikkaa.
Taipale oli osana Mannerheim-linjaa talvisodassa vuonna 1940. Siellä käytiin rajuja taisteluja sodan loppuun asti. Taipale oli suomalaisten hallinnassa aselepoon asti.
Taipale sai nykyisen venäläisen nimensä Solovjovo vuonna 1948.
Nakbe
Nakbe oli hyvin varhainen muinaisten mayaintiaanien temppelikeskus. Se sijaitsi Jukatanin niemimaan tyven keskellä Miradorin altaassa niin sanotun Peténin seuduilla. Nakben uskotaan olleen asuttu jo 1400 eaa., ja se olisi hylätty noin 200–100 jaa. Noin 1200 eaa. alettiin rakentaa suurta koroketta aikaisemman pienen kylän paikalle. Suuria monumenttirakennelmia paikalle ilmestyi noin 800–700 jaa. Nakbe ja suurempi varhainen mayakekus, El Mirador lienevät romahtaneet samoihin aikoihin.
Nakbe tunnistettiin 1930-luvulla ilmavalokuvien perusteella. Arkeologi Ian Graham nimesi alueen ja alkoi tutkia sitä vuonna 1962.